কিন্তু আরএসএস-এর এই প্রচেষ্টা বিন্দুমাত্র দাগ কাটেনি কেরলবাসীদের মনে। কখনও কাটবেও না। আসলে ওনামের কাহিনি আর তার প্রধান চরিত্র মহাবলিকে কখনও কেরলের সংস্কৃতি, কেরলের সভ্যতা, কেরলের সমাজ, কেরলের চিন্তাভাবনা থেকে আলাদা করা যায় না। বছরের পর বছর ধরে কেরলের যে সামাজিক-রাজনৈতিক সংস্কার চলেছে, তার সঙ্গে মহাবলি ওতপ্রোতভাবে জড়িত। এক জন মালয়ালি, তিনি যে ধর্ম, বর্ণ, জাতির, রাজনৈতিক চিন্তার হোন না কেন, তাঁর চিন্তায়, মননে সব সময়েই বিরাজ করেন মহাবলি।